Ucraina folosește împotriva militarilor și oficialilor ruși un larg spectru de substanțe chimice toxice care le-au fost livrate de către "curatorii occidentali, inclusiv de către Statele Unite", a declarat Vladimir Tarabrin, reprezentant permanent al Federației Ruse la Organizația pentru Interzicerea Armelor Chimice (OIAC) și ambasador rus în Țările de Jos, relatează Ria Novosti preluată de Rador Radio Romania.
În perioada 5 - 8 martie, la Haga se desfășoară cea de-a 105-a sesiune a Comitetului executiv al OIAC.
"Regimul de la Kiev folosește împotriva militarilor și a oficialilor ruși un spectru larg de substanțe chimice toxice - de la îngrășăminte, pesticide, defolianți, agenți de curățare caustici și produse de vopsire până la biotoxine și substanțe chimice incluse pe listele anexei pentru produse chimice la Convenția privind interzicerea armelor chimice. Livrările de produse chimice toxice sunt realizate de curatorii occidentali ai Kievului, între altele de SUA", a declarat Tarabrin în timpul sesiunii.